Samarqand, Buxoro, Urganch va Nukus shaharlarida O‘zbekiston Respublikasi tashqi ishlar vazirligining konsullik bo‘limlarini ochish hamda Termiz shahridagi konsullik bo‘limi faoliyatini yanada takomillashtirish to‘g‘risida

Xorijiy davlatlarga chiquvchi O‘zbekiston Respublikasi fuqarolariga va mamlakatimizga kelayotgan xorijiy fuqarolarga zarur konsullik-huquqiy yordam ko‘rsatish, O‘zbekiston Respublikasining iqtisodiy, investitsiyaviy va turistik salohiyatini yanada rivojlantirish uchun qulay shart-sharoitlar yaratish, shuningdek, respublika hududlarida ustuvor ijtimoiy-iqtisodiy, investitsiyaviy va gumanitar loyihalarni amalga oshirishga ko‘maklashish maqsadida:
 1. O‘zbekiston Respublikasi Tashqi ishlar vazirligining Samarqand, Buxoro, Urganch va Nukus shaharlarida konsullik bo‘limlarini ochish to‘g‘risidagi taklifi qabul qilinsin.
 Belgilansinki, Samarqand, Buxoro, Urganch, Nukus va Termiz shaharlaridagi konsullik bo‘limlari O‘zbekiston Respublikasi Tashqi ishlar vazirligining hududiy bo‘linmalari hisoblanadi hamda o‘z ishida vazirlikning Konsullik boshqarmasiga hisobdor bo‘ladi.
 2. Samarqand, Buxoro, Urganch, Nukus shaharlaridagi O‘zbekiston Respublikasi Tashqi ishlar vazirligining konsullik bo‘limlari (keyingi o‘rinlarda — konsullik bo‘limlari)ning boshqaruv xodimlari shtatlari soni 3 nafardan etib belgilansin.
 Termiz shahridagi Konsullik bo‘limi tuzilmasiga 1 nafar qo‘shimcha boshqaruv xodimi shtat birligi kiritilsin.
 3. Quyidagilar Samarqand, Buxoro, Urganch, Nukus va Termiz shaharlaridagi konsullik bo‘limlarining asosiy vazifalari etib belgilansin:
 konsullik-huquqiy yordam ko‘rsatish masalalari bo‘yicha ko‘rsatiladigan zamonaviy xizmatlarning ko‘lamini kengaytirish, ish yuzasidan hamda turistik maqsadlarda O‘zbekiston Respublikasi hududlariga tashrif buyuradigan xorijiy fuqarolar tomonidan joylarda taqdim etiladigan hujjatlarni ko‘rib chiqish va rasmiylashtirishda, shu jumladan xorijiy mamlakatlar fuqarolariga vizalar berishda tezkorlikni oshirish; 
 O‘zbekiston Respublikasi Tashqi ishlar vazirligi vakolatiga kiradigan vizalarni uzaytirish, hujjatlarni legalizatsiya va apostil qilish hamda boshqa masalalar bo‘yicha taqdim etiladigan xizmatlar qismida mamlakatimiz hududlarida ustuvor ijtimoiy-iqtisodiy, investitsiyaviy va gumanitar loyihalarni amalga oshirishda ishtirok etayotgan O‘zbekiston Respublikasida akkreditatsiyadan o‘tgan xorijiy kompaniyalar va xalqaro tashkilotlarning vakolatxonalariga konsullik-huquqiy yordam ko‘rsatish;
 odam savdosiga qarshi kurashish bo‘yicha kompleks chora-tadbirlar doirasida borayotgan mamlakati hududida bo‘lish tartibi va qoidalari bilan xorijiy davlatlarga jo‘nab ketayotgan O‘zbekiston Respublikasi fuqarolarini tanishtirish bo‘yicha manfaatdor vazirlik va idoralar bilan birgalikda tushuntirish ishlarini olib borish;
 xorijiy davlatlar hududida pasportlarini yo‘qotgan O‘zbekiston Respublikasi fuqarolarini mamlakatimizga tezkor qaytarish masalalarida ko‘maklashish va hisobini yuritish;
 mamlakatimiz hududlariga xorijiy turistlarni jalb qilishga yo‘naltirilgan, O‘zbekiston Respublikasining turistik salohiyatini rivojlantirish bo‘yicha chora-tadbirlarni amalga oshirishda turistik tashkilotlarga ko‘maklashish;
 xorijiy mamlakatlarning yuqori martabali shaxslarini va rasmiy delegatsiyalarini O‘zbekiston Respublikasida kutib olish va bo‘lishini tashkillashtirish, yirik kompaniyalar vakillarini kutib olish va kuzatish, shuningdek, O‘zbekiston Respublikasi Tashqi ishlar vazirligi vakolatiga kiradigan protokol tadbirlarida hamda xalqaro xususiyatga ega boshqa masalalarda bevosita ishtirok etish.
 4. O‘zbekiston Respublikasi Tashqi ishlar vazirligi bir oy muddatda:
 O‘zbekiston Respublikasi Tashqi ishlar vazirligining Samarqand, Buxoro, Urganch va Nukus shaharlaridagi konsullik bo‘limlari to‘g‘risidagi nizomini ishlab chiqsin va tasdiqlasin;
 Termiz shahridagi konsullik bo‘limi to‘g‘risidagi amaldagi Nizomga tegishli o‘zgartirish va qo‘shimchalar kiritsin;
 Samarqand, Buxoro, Urganch, Nukus va Termiz shaharlaridagi konsullik bo‘limlarini yuklatilgan vazifalarni amalga oshirish uchun yuqori malakali mutaxassislar bilan butlash choralarini ko‘rsin;
 o‘zlari qabul qilgan normativ-huquqiy hujjatlarni ushbu qaror talablariga muvofiqlashtirsin.
 5. O‘zbekiston Respublikasi Moliya vazirligi:
 Samarqand, Buxoro, Urganch, Nukus va Termiz shaharlaridagi konsullik bo‘limlarini lozim darajada faoliyat yuritishini ta’minlash uchun O‘zbekiston Respublikasi Tashqi ishlar vazirligiga “Shevrole Kaptiva” rusumli 5 ta avtomobil, ofis mebeli, kompyuter va boshqa orgtexnika, shuningdek, boshqa anjomlar xarid qilishga zarur mablag‘lar ajratsin;
 Samarqand, Buxoro, Urganch, Nukus va Termiz shaharlaridagi konsullik bo‘limlariga 1 tadan yengil xizmat avtomashinasini saqlab turish uchun limit ajratsin;
 ushbu qarorni amalga oshirish natijasida kelib chiqadigan xarajatlar O‘zbekiston Respublikasi Tashqi ishlar vazirligini saqlab turishga Davlat budjeti parametrlarida nazarda tutilgan mablag‘lar doirasida amalga oshirilsin.
 6. “O‘zavtosanoat” aksiyadorlik kompaniyasi O‘zbekiston Respublikasi Tashqi ishlar vazirligining buyurtmasi bo‘yicha “Shevrole Kaptiva” rusumli 5 ta avtomobil o‘z vaqtida sotilishini amalga oshirsin.
 7. Qoraqalpog‘iston Respublikasi Vazirlar Kengashi hamda Samarqand, Buxoro, Xorazm, Surxondaryo viloyatlari hokimliklari bir oy muddatda:
 konsullik bo‘limlarini joylashtirish va ularning faoliyat yuritishi uchun viloyatlar va Nukus shahri hokimligi binolarida ijara to‘lovining belgilangan “nol” stavkasi bo‘yicha ofis xonalari ajratsin;
 konsullik bo‘limlarining tegishli darajada faoliyat yuritishi hamda O‘zbekiston Respublikasi fuqarolari va xorijiy fuqarolarni qabul qilish uchun zarur imkoniyatlar yaratsin;
 konsullik bo‘limlarini tegishli ravishda Qoraqalpog‘iston Respublikasi Vazirlar Kengashi hamda viloyatlar hokimliklari mablag‘lari hisobidan hududlarda to‘liq va samarali faoliyat yuritishi uchun zarur aloqa vositalari hamda umumjahon Internet tarmog‘iga ulanishini imkoniyati bilan ta’minlash bo‘yicha choralar ko‘rsin;
 Samarqand, Buxoro, Urganch, Nukus va Termiz shaharlaridagi konsullik bo‘limlari o‘z faoliyati bilan bog‘liq kommunal xizmatlar bo‘yicha barcha xarajatlarni to‘lashdan ozod etilsin.
 8. “O‘zbekiston havo yo‘llari” milliy aviakompaniyasi bir oy muddatda:
 hududlarga tashrif buyurayotgan xorijiy fuqarolarga tezkor konsullik-huquqiy yordam ko‘rsatish va vizalarni rasmiylashtirish maqsadida konsullik bo‘limlarini joylashtirish uchun Samarqand, Buxoro, Urganch, Nukus va Termiz shaharlari xalqaro aeroportlari binolarida belgilangan “nol” ijara to‘lov stavkasida ofis xonalari ajratsin;
 Samarqand, Buxoro, Urganch, Nukus va Termiz shaharlaridagi konsullik bo‘limlari bilan ularning ko‘rsatib o‘tilgan shaharlardagi xalqaro aeroportlarda faoliyat yuritishi bilan bog‘liq ko‘rsatilayotgan kommunal xizmatlar, muhandislik tarmoqlari va kommunikatsiyalari bo‘yicha xarajatlar to‘lovlarini undirish uchun xonalar ijarasi yuzasidan shartnomalar tuzsin.
 9. O‘zbekiston Respublikasi Ichki ishlar vazirligi Qoraqalpog‘iston Respublikasi Vazirlar Kengashi hamda viloyatlar hokimliklari bilan birgalikda:
 Samarqand, Buxoro, Urganch, Nukus va Termiz shaharlaridagi konsullik bo‘limlari xonalarini qo‘riqlashni tashkil etish hamda O‘zbekiston Respublikasi va xorijiy davlatlar fuqarolarini qabul qilish vaqtida xavfsizlikni ta’minlash bo‘yicha zarur choralarni ko‘rsin;
 Samarqand, Buxoro, Urganch, Nukus va Termiz shaharlaridagi konsullik bo‘limlari faoliyati xavfsizligini ta’minlash bo‘yicha xarajatlar Qoraqalpog‘iston Respublikasi Vazirlar Kengashi hamda viloyatlar hokimliklari mablag‘lari hisobidan qoplansin.
 10. O‘zbekiston Respublikasi Tashqi ishlar vazirligi Adliya vazirligi bilan birgalikda bir oy muddatda qonun hujjatlariga ushbu qarordan kelib chiqadigan o‘zgartirishlar va qo‘shimchalar to‘g‘risida Vazirlar Mahkamasiga takliflar kiritsin.
 11. Mazkur qarorning ijrosini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” AJ boshqaruvi raisi A.J. Ramatov va O‘zbekiston Respublikasi tashqi ishlar vaziri A.X. Kamilov zimmasiga yuklansin.